Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од М. С. од Прилеп поднесена против Решение на Судски совет на Република Северна Македонија, по предметот Барање за пристап до информации од јавен карактер, на 23.07.2025 година го донесе следното

**Р Е Ш Е Н И Е**

1. Жалбата изјавена од М. С. од Прилеп поднесена против Решение на Судски совет на Република Северна Македонија бр.11-1580/2025 од 07.07.2025 година, заведена во Агенцијата под бр.08-391 на 10.07.2025 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на информации бр.11-1580/2025 од 07.07.2025 година **СЕ ПОТВРДУВА.**

**О Б Р А З Л О Ж Е Н И Е**

М. С. од Прилеп, како што се наведува во Жалбата, на 30.06.2025 година поднел Барање за пристап до информации од јавен карактер до Судски совет на Република Северна Македонија, со кое побарал по е-маил да му се достави електронски запис од следнaтa информациja:

„Копија од Одлуката на Судскиот совет на Република Северна Македонија бр.08-11/32 од 24.09.2019 година, со која се разрешува Рахилка Стојковска од функцијата судија на Врховниот суд на Република Северна Македонија, а која одлука е потврдена и од Советот за одлучување по жалба при Врховниот суд на Република Северна Македонија.“

Постапувајќи по ова Барање, Имателот на информации на 07.07.2025 година донел Решение бр.11-1580/2025 со кое Барањето се уважува. Во образложението на обжаленото решение е наведено: „ .... Судски совет ...Ви доставува копија од бараната информација – одлука бр.08-11/32 од 24.09.2019 година за разрешување на Рахилка Стојковска, судија на Врховниот суд на Република Северна Македонија од вршење на судиската фунцкија.“. Во прилог ја доставил Одлуката бр.08-11/32 од 24.09.2019 година за разрешување Рахилка Стојковска, судија на Врховниот суд на Република Северна Македонија од вршење на судиската фунцкија

Незадоволен од Решението на Имателот, Барателот на информации на 10.07.2025 година, поднесе Жалба до Агенцијата, заведена во архивата на Агенцијата под бр.08-391. Во Жалбата е наведено дека „…Судскиот совет достави анонимизирана верзија на бараната одлука, во која имињата на разрешениот судија и другите инволвирани судии се заменети со иницијали...“

Агенцијата со електронски допис бр. 08-391 од 10.07.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 18.07.2025 година, Имателот на информации одговори на дописот на Агенцијата, на начин што достави Одговор на жалба бр. 11-1580/25-5 од 15.07.2025 година. Во Одговорот е наведено: „...при достава на информацијата од јавен карактер до барателот Судскиот совет на Република Северна МАкедонија се раководел од член 6 ст.1 точка 2 од Законот за слободен пристап до информации од јавен карактер, член 60 ст.1 од Законот за судскиот совет на Република Северна Македонија, Законот за заштита на личнитете податоци и Правилникот за анонимизирање на одлуките....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, Решението на Имателот на информации го потврди, поради следното:

По разгледувањето на Барањата, Жалбите, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел правилно и засновано Решение со кое го уважува Барањето на Барателот и на Барателот со доставување на бараната информација во анонимизирана форма.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**